Sultan Abdullah Al-Mu'adzam Shah

Sultan Abdullah Mu'adzam Shah ibni Almarhum Sultan Ataullah Muhammad Shah (Jawi: ; mangkat tahun 1706) ialah Sultan Kedah ke-17. Baginda merupakan putera kepada Sultan Ataullah Muhammad Shah II dan Tunku Maheran. 

Pada 17 November 1698, baginda telah dimasyhurkan sebagai Sultan Kedah ke-17 selepas kemangkatan ayahanda baginda dan bersemayam di Kota Bukit Pinang.

 Kehidupan 
Sultan Abdullah Mu'adzam Shah merupakan putera sulung kepada Sultan Ataullah Muhammad Shah II dan Permaisuri Tunku Maheran. Baginda juga mempunyai dua orang adinda bernama Tunku Ibrahim dan Tunku Latifah.

Baginda telah berkahwin dengan Wan Nang yang diberi pangkat Paduka Bonda. Baginda berdua dikurniakan tiga orang anakanda iaitu dua putera bernama Tunku Muhammad Jiwa dan Tunku Ahmad Tajuddin serta seorang puteri bernama Tunku Aisyah.

 Pemerintahan 
Setelah menaiki takhta, Sultan Abdullah Mu'adzam Shah bersama jemaah menteri baginda telah bermuafakat untuk mengangkat adinda baginda, Tunku Ibrahim sebagai Raja Muda. Raja Muda Ibrahim telah membangunkan sebuah bandar baharu yang bernama Kota Limbong dan bersemayam di sana. Baginda bersama jemaah menteri bermuafakat untuk memasyhurkan adinda ipar baginda, Tengku Ishak sebagai Raja Temenggung, menggantikan nendanya, Raja Temenggung Sulaiman yang baru mangkat. Tengku Ishak juga merupakan suami kepada adinda baginda, Tunku Latifah. Pada 17 Jun 1701, baginda telah memerintahkan Raja Muda Ibrahim untuk membina suatu kawasan pemakaman diraja di Kota Limbong yang kini dikenali sebagai Makam Diraja Langgar.

Baginda dikatakan merupakan seorang sultan yang amat mengambil berat hal ehwal dalam dan luar negeri. Baginda juga telah membenarkan putera sulung baginda, Tunku Muhammad Jiwa ke luar negeri untuk merantau. Namun begitu, baginda berada dalam keadaan kemasyghulan kerana rindu akan putera baginda itu yang terlalu lama merantau.

Pada 22 September 1706 bersamaan 13 Jamadilakhir 1118 Hijrah, baginda telah mangkat akibat kegeringan dan dimakamkan di Makam Diraja Langgar, Kota Setar.

Rujukan



Abdullah Al-Muadzam Shah
Kategori:Kematian 1706
Kategori:Sultan Kedah abad ke-18